**2013. január 1-jével, illetve 2013. február 1-jével** az alábbiak szerint változnak a földhasználati nyilvántartási eljárásra vonatkozó szabályok:

**2013. január 1-jével** a földhasználóknak területi mértéktől függetlenül **minden termőföld**, valamint mező-, és erdőgazdasági belterületi föld – kivéve az erdő – **használatát be kell jelenteniük** a földhivatal felé. (Hatályon kívül helyezésre került ugyanis az a rendelkezés, miszerint a bejelentési kötelezettség csak az 1 hektár területnagyságot meghaladó földhasználatra vonatkozik.)

**2013. február 1-jével kötelező az adatszolgáltatás** a földhasználati nyilvántartásba már bejegyzett földhasználók számára**. Magánszemély földhasználónak a személyi azonosítóját és az állampolgárságát, gazdálkodó szervezet földhasználónak pedig a statisztikai azonosítóját** kell bejelentenie az ingatlanügyi hatóság felé. Ezen rendelkezés azokra a földhasználókra vonatkozik, akik 2012. december 31-ig a földhasználati nyilvántartásba bejegyzésre kerültek. Az adatszolgáltatási kötelezettségnek **2013. március 30. napjáig** a „földhasználati azonosító adatközlési adatlap” használatával tehetnek eleget. Az **adatlaphoz csatolni kell** magánszemély földhasználó esetében a személyi azonosítót és lakcímet igazoló hatósági igazolvány, gazdálkodó szervezet földhasználó esetében a statisztikai azonosítót tartalmazó okirat másolatát is.

**Az adatközlési** bejelentéssel indult eljárás **díjmentes,** de csak akkor, ha azzal együtt változás bejelentésére nem kerül sor.   
Az adatlapot a földterület fekvése szerint illetékes járási földhivatalhoz kell benyújtani. **Az ingatlanügyi hatóság földhasználati bírsággal sújtja azt a bejegyzett földhasználót, aki adatszolgáltatási kötelezettségének határidőn belül nem tesz eleget.**  
**2013. február 1-jét követően a cégek esetében** a cégkivonat benyújtása nem kötelező; az aláírási címpéldányt, illetve az aláírás-mintát pedig csak akkor kötelező benyújtani a földhivatalhoz, ha azt a cégjegyzék nem tartalmazza. Arról, hogy a cégnyilvántartás ezeket az iratokat tartalmazza-e, a cégnek kell nyilatkoznia a bejelentési adatlapokon.

A jogszabályi változások **új formanyomtatványok** kötelező használatát is előírják. Kötelező a formanyomtatvány használata a földhasználatban bekövetkezett változásoknak, illetve a használat megszűnésének bejelentésekor is. Az új nyomtatványok a földhivatali honlapról a [Nyomtatványok](http://www.foldhivatal.hu/index.php?option=com_content&task=view&id=23&Itemid=27) menüpontból tölthetőek le.

**2013. január 1-jét követően termőföldre szerződéssel nem alapítható haszonélvezeti jog,** **kivéve a közeli hozzátartozó javára** alapított haszonélvezeti jogot. Az ezen jogszabályi rendelkezésbe ütköző szerződés semmis. 2033. január 1-jén megszűnik az olyan haszonélvezeti jog, amely 2013. január 1-jén fennállt, feltéve, hogy azt határozatlan időre, vagy határozott időre, de 2032. december 30-a utáni lejárattal, és nem közeli hozzátartozó javára alapították.

Klambauer Zsuzsanna

ÚMVP tanácsadó

[klambauer.zsuzsanna@agrarkamara.hu](mailto:klambauer.zsuzsanna@agrarkamara.hu),

+36 30/910 1989